Det danske uddannelsessystem er ved at blive undergravet af lighedens tyranni. Banebrydende eliteforskning bliver underprioriteret, og kapløbet om at optage flest studerende får niveauet på universiteter til at falde.

Det mener en af erhvervslivets og forskningens topfigurer, Flemming Besenbacher, formand for både bryggeriet Carlsberg og den magtfulde Carlsbergfond.

»Vi er ved at være der, hvor vi lukker 28 procent af en ungdomsårgang ind på universitetet. Jamen, der er da ingen, der skal komme og fortælle mig, at det ikke betyder et fald i det faglige niveau«, siger han.